МИДТ организира информационен ден по процедурата за внедряване на иновации във фирми от местни инициативни групи
Министерството на иновациите и дигиталната трансформация ще проведе онлайн информационен ден по процедурата за внедряване на иновации в компании на териториите на местни инициативни групи (МИГ). Той ще бъде на 6 август от 10,30 ч. Желаещите могат да се включат на: https://mig.webex.com/mig/j.php?MTID=m19a7da7f78b5d1a59f76fdbf37a37106. Номерът на срещата е 2741 102 2361, а паролата – 123456.
Мярката по Програма „Конкурентоспособност и иновации в предприятията“ беше отворена за кандидатстване на 10 юли. Тя е насочена само към предприятия на територията на МИГ, които имат одобрено допълващо финансиране по програмата. Подаването на документите в рамките на първия краен срок за кандидатстване е изцяло онлайн в системата ИСУН 2020 (https://bit.ly/4w0HVUD) до 16,30 ч. на 14 септември 2026 г.
Бюджетът на процедурата е близо 20 млн. евро. Минималният размер на безвъзмездната помощ е 15 000 евро, а максималният – до 102 500 евро. Проектите трябва да са за внедряване на интелигентни и ориентирани към новите технологии решения в местните дружества. Със средствата ще могат да се купуват необходимите за внедряване на иновациите машини, съоръжения и оборудване, софтуер, патенти, полезни модели, промишлени дизайни и лицензии.
По време на информационния ден експертите на Министерството ще отговорят на всички въпроси, свързани с условията за кандидатстване, необходимите документи, финансирането, допустимите дейности и др.

